Saková, Denisa, podpredsedníčka vlády a ministerka hospodárstva SR (2024-06-13):
Ďakujem veľmi pekne za otázku, vážený pán poslanec. Ekonomickú diplomaciu považuje vláda za jednu z najdôležitejších priorít, pretože Slovensko je krajinou, ktorá je exportne orientovaná, a tým pádom na ekonomickú diplomaciu musíme klásť silný dôraz. My musíme vyhľadávať iniciatívne nové príležitosti pre slovenských podnikateľov na zahraničných trhoch a zároveň musíme aj vyhľadávať zahraničných investorov, ktorí sú ochotní a chcú podnikať na Slovensku. Ekonomická diplomacia doma nám začína s viacerými procesmi. Po prvé, intenzívne musíme komunikovať s domácim podnikateľským prostredím, na ktorej sa podieľajú, na tejto komunikácii, významní aktéri, ako je ministerstvo zahraničných vecí a európskych záležitostí, ministerstvo hospodárstva a jeho podriadené agentúry, ministerstvo cestovného ruchu a športu, ministerstvo financií prostredníctvom podriadenej Eximbanky a iné agentúry, pretože poznanie potrieb domáceho podnikateľského prostredia nám umožňuje nastaviť nástroje pre ich podporu v zahraničí a naopak, pokiaľ budeme vedieť my identifikovať veci, ktoré na Slovensku sme schopní vyrobiť a exportovať z našej krajiny, a hlavne budeme mať konkurenčné podnikateľské prostredie, tak vieme prilákať aj zahraničných investorov. Určite cieľom vlády je podporovať pôsobenie ekonomických diplomatov ako jedného z najvýznamnejších inštitucionálnych nástrojov, ktoré pôsobia priamo na zahraničných našich ambasádach a potom aj na zahraničných trhoch. A za výkon ekonomickej diplomacie od roku 2014 zodpovedá ministerstvo zahraničných vecí, predtým táto agenda bola na ministerstve hospodárstva. No samozrejme, keďže s konsolidáciou verejných financií sa musíme uskromňovať aj čo sa týka dostupných štátnych zdrojov na jednotlivých ministerstvách, tak nie je možné, aby ekonomickí diplomati mali zastúpenie na každej ambasáde, a preto sa snažíme vyhľadávať tie krajiny, ktoré skutočne majú pre slovenských podnikateľov význam, a hľadáme tam možnosti, ako slovenské firmy uplatniť, a tam chceme aj v budúcnosti ekonomickú diplomaciu viacej rozvíjať. Zároveň aj na ministerstve hospodárstva máme viacerých, nazvem to, obchodných atašé, ktorí sú vyslaní do jednotlivých krajín, a tieto vyslania my momentálne prehodnocujeme, zefektívňujeme, snažíme sa tých obchodných atašé, ktorí pôsobili v krajinách, kde už ten význam ich pôsobenia pominul, tak sa snažíme ich umiestniť do tých krajín, kde pre slovenských podnikateľov vieme hľadať nové príležitosti, a zároveň aj do tých krajín, kde komunikácia s domácimi podnikateľmi danej krajiny predstavuje nám nejakú možnosť potencionálnych nových investorov na Slovensku. Ja môžem povedať, že prehodnocujeme napríklad vytvorenie obchodného atašé v Japonsku. Dúfame, že po closing contract period s Nippon Steel určite bude aj záujem viacerých iných japonských firiem sa uberať tým istým smerom, že budú podnikať na Slovensku v rámci Európskej únie, vytvoríme im dostatok podnikateľského priestoru. Naopak, ak by sme spomenuli aj naše krajiny, ktoré chcú podnikať a, pardon, naše podnikateľské subjekty, ktoré chcú podnikať v iných krajinách, v pondelok, utorok som bola na návšteve Gruzínska, zhruba pred mesiacom sme s pánom premiérom absolvovali pracovnú cestu do Azerbajdžanu, v pláne sú aj iné krajiny a prezentujeme aj s pomocou podriadenej organizácie SARIO slovenský podnikateľský, podnikateľské prostredie, aby v zahraničí bolo konkurencieschopné. Oblasti sú nasledovné: najmä energetika, bezpečnosť v oblasti energetiky, energetická infraštruktúra, dopravná infraštruktúra, spracovateľský priemysel, no a, samozrejme, aj výmena informácií a výmena noli... (Prerušenie vystúpenia časomerom.)